**Să savureze poezia**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Îmi place-n primăvara asta lungă

Să ies cu tine, să mă plimb agale,

Să-mbraci fustița scurtă să n-ajungă

Pân’ la genunchi și să încalți sandale,

Când mergem amândoi către cetate

Să-ți văd piciorul cum se arcuiește

Și cum bărbații tineri, și-n etate,

Privesc pe-ascuns, iar cerul se-nroșește

Atunci când vântu-ți saltă lenjeria

Și se opresc toți trecătorii-n stradă

Să-ți savureze lacomi poezia -

Că ești sublimă, nu-i nici o tăgadă.

- Iubite, tu mă ştii, nu sunt frivolă,

Chiar dacă-mbrac mătăsuri şi dantele

Sub fusta scurtă... Pielea mea creolă

E din satin cu gust de caramele.

Doar ai gustat din ea, îi ştii savoarea,

Ce dacă alţii mă privesc în treacăt?

Hai spune-mi tu-i intensă provocarea,

Pe suflet port de multă vreme lacăt

Şi cheile-s la tine, deci zâmbeşte,

Eu înfloresc atunci când sub petale

Căuşul mâinii calde desluşeşte

Dantele fine, forme senzuale.

Ioan Grigoraș Liliana Trif